
Gweithdrefn ar gyfer Cynnal Gwrandawiad Apêl

Yn yr adran hon drwyddi draw, dylid defnyddio'r term 'Bwrdd' i gyfeirio at Fwrdd Apêl Prifysgol Metropolitan Caerdydd.

1. Bydd yr Ysgrifennydd yn briffio aelodau o'r Bwrdd yn ysgrifenedig ar yr achos ac, os oes angen, ar lafar, cyn i'r gwrandawiad ddechrau. Fodd bynnag, pan fydd apelydd wedi nodi y bydd ef/hi yn mynychu'r gwrandawiad, ni fydd unrhyw drafodaeth ar yr achos ei hun cyn ymddangosiad yr apelydd.

2. Pan fo'r apelydd yn bresennol, bydd Cadeirydd y Bwrdd yn gofyn i'r apelydd ac unrhyw bersonau eraill sy'n bresennol egluro pwy ydyn nhw a bydd yn penderfynu bod unrhyw unigolyn sydd wedi dod gyda’r apelydd yn gallu bodloni'r amodau yn y Weithdrefn Apelio berthnasol.

3. Yna bydd Cadeirydd y Bwrdd yn

i. cyflwyno aelodau'r Bwrdd a phersonau eraill sy'n bresennol;

ii. esbonio'r rhesymau cymwys dros apelio, gan gynnwys gair i atgoffa na ellir ystyried apeliadau sy'n cwestiynu dyfarniad academaidd yr arholwyr;

iii. nodi'r penderfyniadau posibl sydd ar gael i'r Bwrdd;

iv. esbonio'r dilyniant o ddigwyddiadau pe bai'r apêl yn cael ei chadarnhau;

v. esbonio'r hawl ddilynol i adolygiad annibynnol gan yr OIA.

4. Bydd y Cadeirydd yn gwahodd yr apelydd i gyflwyno'r achos, gan grynhoi'r prif bwyntiau fel bod gan bawb sy'n bresennol ddealltwriaeth gyffredin o sail yr achos, ac i godi unrhyw faterion i gael eglurhad.

5. Ar ôl i'r apelydd ddod â'i gyflwyniad i ben, gall aelodau'r Bwrdd ofyn cwestiynau ac archwilio meysydd o ddiddordeb neu bryder. Pan fydd holl aelodau'r Bwrdd yn fodlon, gwahoddir yr apelydd i ychwanegu unrhyw bwyntiau pellach y gallai ef/hi fod am eu dwyn i sylw'r Bwrdd, a gwahoddir yr unigolyn sy'n gwmni i'r apelydd i siarad i gefnogi'r achos.

6. Yna bydd y Bwrdd yn cyfweld ag unrhyw aelod o staff y Brifysgol sy'n mynychu'r gwrandawiad. Gwahoddir yr aelod staff i gyflwyno ei farn ar yr achos.

7. Yna gwahoddir yr apelydd i ymateb i'r dystiolaeth a gyflwynwyd gan unrhyw aelod o staff sy'n bresennol ac i ychwanegu unrhyw bwyntiau pellach.

8. Mewn amgylchiadau eithriadol, fel y'i diffinnir gan y Bwrdd Apêl, gall y Cadeirydd ganiatáu i'r apelydd neu aelod o staff o'r Brifysgol roi tystiolaeth yn absenoldeb y parti arall, ar yr amod y bydd y parti arall yn cael ei hysbysu'n llawn gan Gadeirydd am y dystiolaeth a roddir felly.

9. Yna gofynnir i bob parti ar wahân i aelodau'r Bwrdd a'r Ysgrifennydd adael a byddant yn cael gwybod am amseriad a dull hysbysu penderfyniad y Bwrdd. Bydd y Bwrdd yn ystyried y dystiolaeth ger ei fron ac yn dod i'w benderfyniad. Bydd Ysgrifennydd y Bwrdd yn cynghori'r Bwrdd ar yr opsiynau sydd ar gael iddo, os yw'n briodol.

